**PRAVILA ZA SUDIJE – KVALIFIKACIJE ZA SVETSKO TAKMIČENJE U EDUKATIVNOJ ROBOTICI, WER – SRBIJA**

**Robot**

* Dimenzije robota: 30x30x30cm unutar baze. Nakon napuštanja baze telo robota sme da se produži
* Samo jedan kontroler sme da se koristi tokom vožnje
* Zamena kontrolera nije dozvoljena tokom vožnje
* Maksimalno 4 DC motora
* Upotreba servo motora nije dozvoljena
* Svaki robot sme da koristi neograničen broj senzora
* Zabranjena je upotreba dodatnih materijala za spajanje kao što su: plastične vezice, šrafovi, lepak ili lepljive trake
* Napon baterije ne sme biti veći od ukupno 9V
* Zabranjeno je korišćenje dodatnih baterija van kućišta za baterije
* Zabranjeno je korišćenje naprava za boost i stabilizaciju

Ukoliko robot nekog tima ne zadovoljava gore navedna pravila, molimo vas da sugerišete članovima tima da uklone sve što nije u skladu sa pravilima.

**Sistem takmičenja**

* 2 vožnje
* Vreme vožnje do 180 sekundi
* Zbir bodova i vremena iz dve vožnje čini ukupan rezultat

**Tok takmičenja**

* Sastavljanje i programiranje se izvodi na klupama timova i na stazi
* Takmičari mogu da testiraju program na stazama za vreme kodiranja neograničen broj puta poštujući druge takmičare koji koriste istu stazu
* Kodiranje traje 90 min
* Nakon isteka 90 minuta predviđenih za kodiranje, takmičari stavljaju robote pored staze i ne vrše nikakve dodatne izmene
* Sudija poziva tim da pripremi robota za vožnju na stazi
* Takmičari stavljaju robota u bazu
* Sudija proverava da ni jedan deo robota ne izlazi van dimenzija baze
* Priprema takmičara za vožnju ne sme trajati duže od 2 minute
* Takmičari daju znak sudiji da su spremni za vožnju
* Sudija daje znak za start govoreći „3, 2, 1, kreni“ i pokreće štopericu/tajmer
* Ako takmičari pokrenu robota pre nego što sudija izgovori „kreni“, to će se smatrati pogrešnim startom
* Nakon pokretanja robota pritiskom na dugme, zabranjena je bilo kakva manipulacija robotom od strane takmičara osim u slučaju novog pokretanja
* Nakon starta, sa robota ne smeju da otpadaju delovi. Ukoliko se to dogodi, sudija će pokupiti ispušteni deo do kraja vožnje i upisati događaj na dnu lista za ocenjivanje
* Ukoliko robot tokom vožnje premesti bilo koji od modela zadataka s predviđenih pozicija, isti ne sme biti vraćen na poziciju
* Ako robot ne uspe da izvrši bilo koji od zadataka, takmičar sme da vrati robota u bazu – što će biti bodovano kao novo pokretanje
* Bodovi skupljeni pre novog pokretanja se ne brišu, ali modeli koji su premešteni radom robota postaju neispravni i sudija ih zadržava do kraja vožnje
* Broj novih pokretanja nije ograničen
* Za 0 novih pokretanja tim dobija 40 bodova, 30 za 1, 20 za 2, 10 za 3 i 0 za 4 ili više pokretanja
* Vreme se ne zaustavlja prilikom novog pokretanja
* Maksimalno vreme za vožnju je 180 sekundi, po isteku vremena sudija zaustavlja vožnju a timu se pripisuju bodovi koje je ostvario u zadatom vremenu
* Ukoliko tim želi da prekine vožnju u bilo kom trenutku, to može da napravi obaveštavanjem sudije koji u tom trenutku zaustavlja vreme, timu se pripisuju do tad osvojeni bodovi i vožnja ne može biti nastavljena
* Robot se sme vraćati u bazu neograničen broj puta, i to se ne smatra novim startom
* Redosled obavljanja zadataka ne utiče na bodove
* Za zadatke gde robot delove nosi u bazu, delovi moraju da budu unutar baze da bi se zadatak smatrao izvršenim
* Na kraju takmičari pregledaju bodovne liste i iste potpisuju
* Sudije takođe potpisuju bodovne liste
* Sve bodovne liste bez oba potpisa smatraće se nevažećim
* Na kraju rada, pojedinačna komisija predaje sve bodovne liste osobi za stolom za sudije u sali

**Kazne**

* Ako dođe do pogrešnog starta, 1. put sudija daje upozorenje, vreme se pokreće ispočetka
* Ako takmičar ili robot ošteti predmet zadatka, slučajno ili namerno, sudija daje upozorenje i ne sabira bodove iako je zadatak možda uspešno rešen
* Takmičari ne smeju da dodiruju robota van baze, u suprotnom takav postupak će se smatrati novim pokretanjem
* Zabranjena je komunikacija s mentorima ili roditeljima
* Zabranjeno je korišćenje interneta, mobilnog telefona, kamera i sl.
* Svaki tim koji ne bude poštovao propise biće diskvalifikovan